# བྱང་མེ་སི་ཌོ་ནི་ཡ།

**ངོ་སྤྲོད།**

བྱང་མེ་སི་ཌོ་ནི་ཡ་གི་རྒྱལ་དར།
༉ གཞུང་འབྲེལ་དུ་ བྱང་མེ་སི་ཌོ་ནི་ཡ་སྤྱི་མཐུན་རྒྱལ་ཁབ་ཟེར་སླབ་མི་ བྱང་མེ་སི་ཌོ་ནི་ཡའི་རྒྱལ་ཁབ་འདི་ ཡུ་རོབ་ཀྱི་ཤར་ལྷོ་ཁ་ཐུག་གི་དབུས་ལུ་ཆགས་ཏེ་ཡོད་པའི་ སྐོབས་ཚུད་ཀྱི་རྒྱལ་ཁབ་ཅིག་ཨིན། རྒྱལ་ཁབ་འདི་ སྤྱི་ལོ་ ༡༩༩༡ ལུ་ ཧེ་མའི་ ཡུ་གོ་སི་ལ་ཝི་ཡའི་སྤྱི་མཐུན་གཞུང་འདི་ཁ་གཏོར་ཏེ་འགྱོ་བའི་ཤུལ་ རང་དབང་ཐོབ་སྟེ་ཡོདཔ་ཨིན། ཨིན་རུང་ རྒྱལ་ཁབ་ཀྱི་རྒྱལ་སྤྱིའི་ངོ་རྟགས་འདི་ གིརིསི་དང་གཅིག་ཁར་ མིང་བཏགས་ནི་གི་རྩོད་རྙོག་ལས་བརྟེན་ཏེ་ ཡུན་རིངམོ་སྦེ་ར་ ཐོ་ཕོག་སྟེ་ཡོདཔ་དང་ དེ་ཡང་ གིརིསི་གིས་ རྒྱལ་རབས་དང་ས་ཁོངས་ཀྱི་ཚ་གྱང་ལུ་བརྟེན་ མིང་ “མེ་སི་ཌོ་ནི་ཡ་” ལག་ལེན་འཐབ་ནི་ལུ་རྒྱབ་འགལ་འབད་ཡོདཔ་ཨིན། དེ་ལས་ སྤྱི་ལོ་ ༢༠༡༩ ལུ་ རྒྱལ་ཁབ་འདི་གིས་ གཞུང་འབྲེལ་དུ་ རྒྱལ་ཁབ་ཀྱི་མིང་ “བྱང་མེ་སི་ཌོ་ནི་ཡ་” ལུ་མིང་བསྒྱུར་བཅོས་འབད་ཞིནམ་ལས་ཚུར་ རྩོད་རྙོག་བསལ་ཏེ་ རྒྱལ་སྤྱིའི་མཉམ་འབྲེལ་ཚུ་ཡང་འབད་ཚུགས་ཏེ་ཡོདཔ་ཨིན། ད་རེས་ རྒྱལ་ཁབ་འདི་གི་རྒྱལ་ས་ ཨིསི་ཀོ་པི་ཡ་ལུ་ཆགས་ཏེ་ཡོདཔ་ཨིན།

**སའི་རྒྱ་ཚད་དང་ས་ཆ་རིག་པ།**

བྱང་མེ་སི་ཌོ་ནི་ཡ།
བྱང་མེ་སི་ཌོ་ནི་ཡ་འདི་ ས་ཆ་རིག་པ་དང་ས་གཞི་གནས་སྟངས་མ་འདྲཝ་དང་ ཁྱད་པར་ཅན་ཡོད་པའི་རྒྱལ་ཁབ་ཅིག་ཨིན། རྒྱལ་ཁབ་འདི་ བྱང་ཕྱོགས་ལུ་ ཀོ་སོ་བོ་དང་སར་བི་ཡ་ ཤར་ཕྱོགས་ལུ་བཱལ་ག་རི་ཡ་ ལྷོ་ཕྱོགས་ལུ་གིརིསི་ ནུབ་ཕྱོགས་ལུ་ཨཱལ་བེ་ནི་ཡ་ཚུ་དང་ ས་མཚམས་བཅད་དེ་ཡོདཔ་ཨིན། དེ་ལས་ རྒྱལ་ཁབ་འདི་གི་ས་ཆའི་རྒྱ་ཁྱོན་ཡོངས་བསྡོམས་ ཀི་ལོ་མི་ཊར་གྲུ་བཞི་མ་ ༢༥,༧༠༠ དེ་ཅིག་ཡོདཔ་དང་ ས་ཆའི་རྒྱ་ཁྱོན་ཡོངས་རྫོགས་ གངས་རི་གིས་བསྐོར་ཏེ་ཡོདཔ་ཨིན། རྒྱལ་ཁབ་འདི་གི་ས་ཆ་རིག་པ་འདི་ བྱང་ནུབ་ཁ་ཐུག་ལུ་ སཱར་རི་རྒྱུད་དང་ ཤར་ཁ་ཐུག་ལུ་ ཨཱོས་གོ་བོ་བེ་ལ་སི་ཀ་རི་རྒྱུད་ཚུ་གིས་ ཁྱད་ཆོས་འབད་དེ་ཡོདཔ་ཨིནམ་དང་ རྒྱལ་ཁབ་ཀྱི་གངས་རི་མཐོ་ཤོས་ ཨཱལ་བྷ་ནི་ཡ་གི་ས་མཚམས་ལུ་ཡོད་པའི་ མི་ཊར་ ༢༧༦༤ འབད་མི་ གངས་རི་ཀོ་རབ་འདི་ཨིན།

རྒྱལ་ཁབ་ཀྱི་སྦུག་ལས་ ཝར་ཌར་གཙང་ཆུ་འདི་འགྱོ་དོ་ཡོདཔ་དང་ འདི་གིས་ ཚོང་འབྲེལ་དང་ སོ་ནམ་ དེ་ལས་ ཁྲོམ་སྡེ་གོང་འཕེལ་གྱི་ནང་ལུ་ ཁག་ཆེ་བའི་རྒྱུ་རྐྱེན་འབད་དོ་ཡོདཔ་ཨིན། རྒྱལ་ཁབ་འདི་ རང་བཞིན་གྱི་མཚོ་སྦོམ་གསུམ་ཆགས་ཏེ་ཡོད་པའི་ས་གོ་ཅིག་ཡང་ཨིནམ་དང་ དེ་ཚུ་ཡང་ ཨོ་རིཊ་མཚོ་དང་ པེརེསི་པ་མཚོ་ དེ་ལས་ དོ་རཱན་མཚོ་ཚུ་ཨིན། འདི་གི་ནང་ལས་ ཡུ་ནེསི་ཀོ་གི་འཛམ་གླིང་སྲོལ་ཁྱུན་ས་ཁོངས་ཨིན་མི་ ཨོ་རིཊ་མཚོ་འདི་ ཡུ་རོབ་ལུ་ མཚོ་རྙིང་ཤོས་དང་གཏིང་ཟབ་ཤོས་ཅིག་ཨིནམ་དང་ མཚོ་འདི་ སྐྱེ་ལྡན་རིགས་སྣ་དང་རྒྱལ་རབས་ཀྱི་གལ་གནད་ལུ་ཡོངས་གྲགས་ཅིག་ཨིན། དེ་བཟུམ་སྦེ་ རྒྱལ་ཁབ་ཀྱི་ས་ཆ་བརྒྱ་ཆ་ ༤༠ དེ་ཅིག་ ནགས་ཚལ་གྱིས་གང་སྟེ་ཡོདཔ་ལས་ བཱལ་ཀཱན་ལིནཀསི་བཟུམ་གྱི་ ཉམས་ཉེན་ཅན་གྱི་སྐྱེ་ལྡན་རིགས་སྣ་ཚུ་བརྩིས་ཏེ་ སྔོ་ཤིང་དང་སྲོག་ཆགས་མ་འདྲཝ་ཚུ་སྲུང་སྐྱོབ་འབདཝ་ཨིན། ཨིན་རུང་ རྒྱལ་ཁབ་འདི་ ས་ཡོམ་གྱི་ས་ཁོངས་ནང་ཚུད་དེ་ཡོདཔ་ལས་ སྤྱི་ལོ་ ༡༩༦༣ ལུ་ ས་ཡོམ་ཤུགས་སྦེ་འོངས་ཏེ་ རྒྱལ་ས་ལྟེ་བ་ཨིསི་ཀོ་པི་ཡ་ལུ་ གནོད་སྐྱོན་སྦོམ་སྦེ་ར་བྱུང་ཡོདཔ་ཨིན།

**མི་རློབས་དང་མི་རིགས།**

བྱང་ཕྱོགས་མེ་སི་ཌོ་ནི་ཡ་ལུ་ མི་རློབས་ས་ཡ་ ༢ ལྷགཔ་ཅིག་ཡོདཔ་དང་ རྒྱལ་ཁབ་འདི་གི་མི་འབོར་ཞིབ་རྩིས་འདི་ མ་འདྲཝ་དང་སྣ་འདུས་སྦེ་ཡོདཔ་ཨིན། འདི་ནང་ལས་ མི་རིགས་སྦོམ་ཤོས་འདི་ མེ་སི་ཌོ་ནི་ཡཱན་མི་རིགས་འདི་ཨིནམ་དང་ རྒྱལ་ཁབ་ཀྱི་མི་རློབས་བརྒྱ་ཆ་ ༦༤ དེ་ཅིག་མི་རིགས་འདི་ཡོདཔ་ཨིན། དེ་ལས་ མི་རིགས་སྡེ་ཚན་སྦོམ་ཤོས་གཉིས་པ་དེ་ ཨཱལ་བ་ནི་ཡཱན་མི་རིགས་འདི་ཨིནམ་དང་ མི་རིགས་དེ་ནང་ མི་བརྒྱ་ཆ་ ༢༥ དེ་ཅིག་ཡོདཔ་ཨིན། དེ་གཉིས་ཀྱི་ཐོག་ཁར་ མི་རིགས་གཞན་མི་ཚུ་ཡང་ ཊརཀསི་ རོ་མ་ སཱརབསི་ ཨེ་རོ་མ་ནི་ཡཱན་དང་བཱོསི་ནི་ཡག་ཚུ་ཡོདཔ་ཨིན།

བྱང་མེ་སོ་ཌོ་ནི་ཡའི་མི་རིགས་འདྲ་མིན་དེ་ ཆོས་ལུགས་འབྲེལ་མཐུན་ཡོད་མེད་ཀྱི་ཁྱད་པར་གྱིས་ གསལ་སྟོན་འབདཝ་ཨིན། རྒྱལ་ཁབ་ཀྱི་མི་རློབས་བརྒྱ་ཆ་ ༦༠ དེ་ཅིག་ ཡེ་ཤུ་པའི་ཆོས་ལུགས་འཛིན་མི་ཨིནམ་སྦེ་ངོས་འཛིན་འབད་དེ་ཡོདཔ་དང་ དེ་ཡང་གཙོ་བོ་ མེ་སི་ཌོ་ནི་ཡཱན་ཡིད་ཆེས་ ཡེ་ཤུའི་མཆོད་ཁང་དང་འབྲེལ་བ་ཡོདཔ་ཨིན་མས། དེ་ལས་ མི་རློབས་བརྒྱ་ཆ་ ༣༢ དེ་ཅིག་གིས་ མུཛ་ལིམ་ཨིནམ་སྦེ་ངོས་འཛིན་འབད་དེ་ཡོདཔ་དང་ དེ་ཡང་མང་ཤོས་ ཨཱལ་བ་ནི་ཡཱན་དང་ཊར་ཀིཤ་གི་རིགས་བརྒྱུད་ལས་ཨིན་མས། ཆོས་ལུགས་དང་མི་རིགས་ཀྱི་ངོ་རྟགས་འདི་ མི་སྡེ་དང་སྲིད་དོན་གྱི་ནང་ལུ་ ཁག་ཆེ་བའི་གནད་འགག་ཅིག་ཨིནམ་དང་ མི་སྡེ་དང་རྒྱལ་ཁབ་ནང་ལུ་ ལམ་སྲོལ་ཕྱུགཔོ་སྦེ་བཟོ་དོ་ཡདཔ་ཨིན།

**རྒྱལ་ཁབ་ཀྱི་རིམ་ལུགས།**

བྱང་མེ་སི་ཌོ་ནི་ཡ་འདི་ སྤྱི་ཚོགས་ཀྱི་མི་སེར་རྒྱལ་ཁབ་ཀྱི་ལམ་ལུགས་འོག་ལུ་ལཱ་འབདཝ་ཨིན། དེ་ནང་ ཚོགས་པ་སྣ་ཚོགས་ཀྱི་དམངས་གཙོའི་རིང་ལུགས་ཡོདཔ་དང་ སྲིད་འཛིན་གྱིས་རྒྱལ་ཁབ་ཀྱི་དབུ་ཁྲིད་དང་ བློན་ཆེན་གྱིས་གཞུང་གི་འགོ་ཁྲིད་འབདཝ་ཨིན། རྒྱལ་ཁབ་འདི་ ལྷན་སྡེ་གསུམ་ལུ་དབྱེ་སྟེ་ཡོདཔ་ཨིན། འདི་ནང་ལས་ རྒྱལ་ཁབ་འདི་གི་ཁྲིམས་བཟོ་ལྷན་སྡེ་འདི་ བྱང་མེ་སི་ཌོ་ནི་ཡ་གི་ཚོགས་འདུ་འདི་ཨིནམ་དང་ འདི་ནང་ བཙག་འཐུ་ལས་གྲུབ་པའི་འཐུས་མི་ ༡༢༠ ཡོད་པའི་ ཚོགས་ཁང་གཅིག་པ་སྦེ་གནས་ཏེ་ཡོདཔ་ཨིན། འདི་གི་འགན་ཁུར་ཚུ་ཡང་ རྒྱལ་ཁབ་ཀྱི་ཁྲིམས་བཟོ་ནི་དང་འཆར་དངུལ་ཆ་འཇོག་འབད་ནི་ དེ་ལས་ རྒྱལ་སྤྱིའི་ཆིངས་ཡིག་ཚུ་ཆ་སྦྱོར་འབད་ནི་དང་ གཞུང་སྐྱོང་ལྷན་སྡེ་གི་ཕྱག་འགན་ཚུ་བལྟ་དགོཔ་འདི་ཨིན།

ལྷན་སྡེ་སོ་སོ་གཉིསཔོ་དེ་ གཞུང་སྐྱོང་ལྷན་སྡེ་དང་དྲང་ཁྲིམས་ལྷན་སྡེ་འདི་ཨིན། གཞུང་སྐྱོང་ལྷན་སྡེ་འདི་ བཙག་འཐུ་ལས་ཚོགས་རྒྱན་མཐོ་ཤོས་ཐོབ་སྟེ་གྲུབ་པའི་ བློན་ཆེན་གྱིས་སྐྱོང་བའི་གཞུང་འདི་ཨིན། འདི་གི་ལཱ་འགན་འདི་ཡང་ གཞུང་གི་ཁྲིམས་ལག་ལེན་འབད་ནི་དང་ རྒྱལ་ཁབ་ཀྱི་བདག་སྐྱོང་འཛིན་སྐྱོང་འཐབ་ནི་ དེ་ལས་ རྒྱལ་ཡོངས་དང་རྒྱལ་སྤྱིའི་སྲིད་བྱུས་ཚུ་ལམ་སྟོན་འབད་ནི་འདི་ཨིན། དེ་བཟུམ་སྦེ་ དྲང་ཁྲིམས་ལྷན་སྡེ་གི་ཐད་ལུ་ ལྷན་སྡེ་འདི་རང་དབང་ཅན་ཅིག་ཨིནམ་དང་ ལྷན་སྡེ་འདི་གིས་ རྒྱལ་ཁབ་ཀྱི་རྩ་ཁྲིམས་ཆེན་མོ་གིས་གཙོས་པའི་ རྒྱལ་ཁབ་ཀྱི་ཁྲིམས་བདག་འཛིན་འབདཝ་ཨིན།

**སྐད་ཡིག་དང་ལམ་སྲོལ།**

བྱང་མེ་སི་ཌོ་ནི་ཡའི་གཞུང་འབྲེལ་སྐད་ཡིག་འདི་ མེ་སི་ཌོ་ནི་ཡཱན་སྐད་ཡིག་འདི་ཨིནམ་དང་ དེ་ཡང་ སི་རི་ལིག་ཡིག་གཟུགས་ནང་འབྲི་མི་ ལྷོ་ཕྱོགས་སི་ལེ་ཝིག་སྐད་ཡིག་ཅིག་ཨིན། དེ་ལས་ ཨཱལ་བ་ནི་ཡཱན་མི་རིགས་ཀྱི་མི་རློབས་བརྒྱ་ཆ་ ༢༠ ལྷགཔ་ཅིག་ཡོད་པའི་ལུང་ཕྱོགས་ནང་ལུ་ ཨཱལ་བ་ནི་ཡཱན་སྐད་ཡིག་འདི་ གཞུང་འབྲེལ་གྱི་སྐད་ཡིག་སོ་སོ་ཅིག་སྦེ་ངོས་འཛིན་འབད་དེ་ཡོདཔ་ཨིན། དེ་བཟུམ་སྦེ་ གཞན་མི་གྲངས་ཉུང་བའི་སྐད་ཡིག་ ཊར་ཀིཤ་ རོ་མ་ནི་ སར་བི་ཡཱན་ བཱོས་ནི་ཡཱན་དང་ ཨ་རོ་མེ་ནི་ཡཱན་ཚུ་ཡང་ ཤེས་རིག་དང་བརྡ་བརྒྱུད་ཚུ་ནང་ ལག་ལེན་འཐབ་དོ་ཡོ

ལམ་སྲོལ་གྱི་ཐད་ལུ་ བྱང་མེ་སི་ཌོ་ནི་ཡ་འདི་ ལམ་སྲོལ་དང་ཆོས་ལུགས་ དེ་ལས་ བྱུང་རབས་ཚུ་ལུ་ཕྱུག་པའི་རྒྱལ་ཁབ་ཅིག་ཨིན། དེ་བཟུམ་མའི་ལམ་སྲོལ་འདི་ བཟོ་བཀོད་རིག་པ་དང་ བཞེས་སྒོ་ སྙན་ཆ་ དེ་ལས་ དུས་སྟོན་ཚུ་ནང་ལས་ཕར་ མངོན་གསལ་ཅན་སྦེ་མཐོང་ཚུགསཔ་ཨིན། ཆོས་ལུགས་ཀྱི་ཐད་ལུ་ རྒྱལ་ཁབ་འདི་ནང་ལུ་ ཡེ་ཤུ་པའི་ཡིད་ཆེས་དང་ མུཛ་ལིམ་གྱི་ངལ་གསོ་གཉིས་ཆ་ར་ བརྩི་སྲུང་འབད་དོ་ཡོདཔ་དང་ འདི་གིས་ སྤྱིར་བཏང་ཆོས་ལུགས་མཉམ་གནས་ཀྱི་གནས་སྟངས་གསལ་སྟོན་འབདཝ་ཨིན། རྒྱལ་ཁབ་འདི་གི་རྒྱལ་ས་ལྟེ་བ་ ཨིསི་ཀོ་པི་ཡ་ལུ་ དེང་སང་གི་བཟོ་བཀོད་རིག་པ་ཚུ་སླ་བསྲེ་རྐྱབ་སྟེ་ཡོདཔ་ལས་ ཁྲོམ་སྡེ་འདི་ཡོངས་གྲགས་ཡོདཔ་ཨིན། དེ་ལས་ ཨོ་ཧྲིཊ་དང་ བི་ཏོ་ལ་བཟུམ་གྱི་ཁྲོམ་ཚོགས་ཚུ་ བྱུང་རབས་ཀྱི་གལ་གནད་ཅན་གྱི་ལྟེ་བ་ཨིནམ་དང་ དེ་ནང་སྔོན་གྱི་ལྷ་ཁང་ རོ་མཱན་གྱི་ཤུལ་ དེ་ལས་ སྤྲོ་སྣང་ཅན་གྱི་ཚོང་ཁྲོམ་ཚུ་ཡོདཔ་ཨིན།

**དཔལ་འབྱོར་དང་ཚོང་ལཱ།**

བྱང་མེ་སི་ཌོ་ནི་ཡ་ལུ་ རང་དབང་ཐོབ་ཞིནམ་ལས་ཚུར་ འགྱུར་བ་སྦོམ་སྦེ་རང་འགྱོ་སྟེ་ཡོད་པའི་ གོང་འཕེལ་འགྱོ་བའི་བསྒང་ཡོད་མི་ འོང་འབབ་བར་མའི་དཔལ་འབྱོར་ཡོདཔ་ཨིན། ད་རེས་ དཔལ་འབྱོར་འདི་ མང་ཤོས་ར་ ཞབས་ཏོག་ལུ་གཞི་བཞག་སྟེ་ཨིནམ་དང་ འདི་གིས་ རྒྱལ་ཁབ་ནང་འཁོད་ཡོངས་འབོར་བརྒྱ་ཆ་ ༦༠ ལྷགཔ་ཅིག་བཟོ་སྟེ་ཡོདཔ་དང་ དེ་གི་ཁ་སྐོང་ལུ་ བཟོ་གྲྭ་དང་སོ་ནམ་གྱིས་ རྒྱབ་སྐྱོར་འབད་དེ་ཡོདཔ་ཨིན། བཟོ་གྲྭའི་ལས་ཁུངས་གཙོ་བོ་ཚུ་ཡང་ ས་གཏེར་དང་ ལྕགས་བཟོ་གྲྭ་ ཐགས་རིགས་ དེ་ལས་ སྣུམ་འཁོར་གྱི་ཆ་ཤས་བཟོ་མི་ཚུ་ཨིན། དེ་ལས་ རྒྱལ་ཁབ་འདི་ རང་བཞིན་གྱི་ཐོན་སྐྱེད་ ཟངས་དང་ ཀོ་རོ་མཱའིཊ་ ལིཌ་ ཟངས་ དེ་ལས་ གསེར་ཚུ་ལུ་ཕྱུགཔོ་སྦེ་ཡོདཔ་ཨིན།

དེ་བཟུམ་སྦེ་ ལྟ་བཤལ་འདི་ ཡར་རྒྱས་འགྱོ་བའི་བསྒང་ཡོད་མི་ལས་སྡེ་ཅིག་ཨིནམ་དང་ དམིགས་བསལ་གྱིས་ ཨོ་ཧྲིཊ་མཚོ་དང་ རྒྱལ་ཁབ་ཀྱི་རྒྱལ་ཡོངས་གླིང་ག་ཚུ་གི་མཐའ་འཁོར་ལུ་ ཡར་རྒྱས་འགྱོ་དོ་ཡོདཔ་ཨིན། ཨིན་རུང་ རྒྱལ་ཁབ་ཀྱི་ཚོང་འབྲེལ་ལུ་ རྒྱལ་ཁབ་ཀྱི་བདག་དབང་ཡོད་པའི་ལས་སྡེ་ཚུ་ འཕྲལ་འཕྲལ་སྐབས་ འཛིན་སྐྱོང་ལེགས་ཤོམ་མེད་མི་ལས་བརྟེན་ མང་ཤོས་ཅིག་ ཡུན་རིང་གི་གྱོང་རྒུད་ཕོག་སྟེ་ཡོདཔ་ཨིན། ད་རུང་ ལཱ་གཡོག་མེད་པའི་གནས་སྟངས་འདི་ དམིགས་བསལ་གྱིས་ ན་གཞོན་ཚུ་གི་ནང་འཁོད་ལུ་ མཐོ་དྲགས་སྦེ་རང་ཡོདཔ་ལས་ ན་གཞོན་མཁས་མཆོག་ཚུ་ ཕྱི་རྒྱལ་ལུ་ གོ་སྐབས་ལེགས་ཤོམ་འཚོལ་བར་འགྱོ་དོ་ཡོད་པའི་དཀའ་ངལ་ཡང་ཐོན་ཏེ་ཡོདཔ་ཨིན།

**དཀའ་ངལ་དང་གདོང་ལེན།**

བྱང་ཕྱོགས་མེ་སི་ཌོ་ནི་ཡ་འདི་ ཡར་རྒྱས་འགྱོཝ་དང་གཅིག་ཁར་ སྲིད་དོན་དང་དཔལ་འབྱོར་ དེ་ལས་ མི་སྡེའི་དཀའ་ངལ་ཚུ་གདོང་ལེན་འབད་དེ་ཡོདཔ་ཨིན། སྲིད་དོན་གྱི་ཐད་ལུ་ རྒྱལ་ཁབ་ནང་ ནང་འཁོད་ཀྱི་ཕྱོགས་ལྷུང་དང་ངན་ལྷད་ དེ་ལས་ ཁྲིམས་དོན་རང་དབང་དང་འབྲེལ་བའི་ གནད་དོན་ཚུ་ འཕྲོ་མཐུད་དེ་ར་བྱུང་སྟེ་ཡོདཔ་ལས་ དམངས་གཙོའི་གོང་འཕེལ་ལུ་ བར་ཆད་རྐྱབ་སྟེ་ཡོདཔ་ཨིན། དཔལ་འབྱོར་གྱི་ཐད་ལུ་ རྒྱལ་ཁབ་ཀྱིས་ལེགས་སྒྱུར་ལེ་ཤ་འབག་འོངས་ཏེ་འབད་རུང་ བྱང་མེ་སི་ཌོ་ནི་ཡ་ལུ་ ལཱ་གཡོག་མེད་པའི་གནས་སྟངས་མཐོ་དྲགས་སྦེ་ཡོདཔ་དང་ དམིགས་བསལ་གྱིས་ ན་གཞོན་ཚུ་གི་ནང་འཁོད་ལུ་ ལུགས་མཐུན་མིན་པའི་ཚོང་ལཱ་སྦོམ་སྦེ་ར་འབད་དོ་ཡོདཔ་ཨིན།

དེ་བཟུམ་སྦེ་ རྒྱལ་ཁབ་ནང་མི་རིགས་མ་འདྲཝ་ཡོད་མི་ལས་བརྟེན་ཏེ་ མི་རིགས་ནང་རྡོག་མ་མཐུན་པའི་དཀའ་ངལ་འབྱུང་དོ་ཡོདཔ་དང་ མི་རིགས་མེ་སི་ཌོ་ནི་ཡཱན་དང་ཨཱལ་བ་ནི་ཡཱན་གྱི་བར་ན་ འཕྲལ་འཕྲལ་སྐབས་ མ་འགྲིགསཔ་ཐོན་མི་འདི་གིས་ མི་སྡེ་གཅིག་མཐུན་ལུ་ཐོ་ཕོག་དོ་ཡོདཔ་ཨིན། དེ་ལས་ གཞན་ཡང་ གིརིསི་དང་གཅིག་ཁར་སྟབས་མ་བདེཝ་ཡོད་མི་དེ་ ཆིངས་ཡིག་གཅིག་བཟོ་ཐོག་ལས་བཤལ་ཡོད་རུང་ བྱང་མེ་སི་དོ་ནི་ཡ་འདི་ ཡུ་རོབ་གཅིག་བསྡོམས་ཚོགས་པ་ནང་འཛུལ་ནིའི་གྲོས་བསྟུན་དེ་ བཱལ་ག་རི་ཡ་དང་གཅིག་ཁར་མ་འགྲིགཔ་ཐོན་ཡོད་མི་དེ་གིས་ འཛུལ་མ་ཚུགས་པའི་གདོང་ལེན་བྱུང་སྟེ་ཡོདཔ་ཨིན།

༼སྲོལ་འཛིན་དང་རྫོང་ཁ་གོང་འཕེལ་ལས་ཁུངས༽

**རྒྱབ་རྟེན་དཔེ་ཆ།**